'Moenie bespiegel,' vra familie oor verkoolde lyk | Netwerk24
Deur Susan Cilliers 21 Junie 2021 13:23
Kol. Adéle Myburgh, polisiewoordvoerder in Noordwes, het Maandag gesê die lyk was onherkenbaar verbrand en net DNS-toetse kan bevestig of dit die eienaar van die voertuig is.
Die polisie ondersoek 'n saak van moord nadat die lyk verlede Donderdag op 'n sokkerveld in Klipgat (naby Ga-Rankuwa in Gauteng) in die uitgebrande voertuig se bagasieruim gevind is.
Hoewel die polisie vermoed dat dit die lyk van Sam Junior Mbatha, die eienaar van die voertuig, is, is dit nog nie bevestig nie. Mbatha word vermis sedert die oorskot en uitgebrande voertuig gevind is.
Myburgh sê hoewel die motor heeltemal uitgebrand het, kon die polisie wel nog die reeksnommer sien en dit gebruik om vas te stel wie die eienaar van die voertuig is.
Kgomotso Sepeng, 'n familielid van Mbatha, het die publiek versoek om bespiegelinge oor sy verdwyning op sosiale media te verwyder, en nie verdere inskrywings te plaas of te versprei nie. "Ons vra dat mense die polisie kans sal gee om die gebeure te ondersoek."